CELEX: 52017JC0014
Language: mt
Date: 2017-04-21
Title: Proposta Konġunta għal DEĊIŻJONI TAL-KUNSILL dwar il-pożizzjoni tal-Unjoni fil-Kunsill ta' Assoċjazzjoni stabbilit mill- Ftehim Ewro-Meditteranju li jistabbilixxi assoċjazzjoni bejn il- Komunitajiet Ewropej u l-Istati Membri tagħhom, mill-parti l-waħda, u r-Repubblika Għarbija tal-Eġittu, mill-parti l-oħra, rigward l-adozzjoni ta’ rakkomandazzjoni dwar il-Prijoritajiet tas-Sħubija UE-Eġittu

IL-KUMMISSJONI EWROPEA
            Brussell, 21.4.2017
            JOIN(2017) 14 final
            2017/0084(NLE)
            Proposta Konġunta għal
            DEĊIŻJONI TAL-KUNSILL
            dwar il-pożizzjoni tal-Unjoni fil-Kunsill ta' Assoċjazzjoni stabbilit mill- Ftehim Ewro-Meditteranju li jistabbilixxi assoċjazzjoni bejn il-Komunitajiet Ewropej u l-Istati Membri tagħhom, mill-parti l-waħda, u r-Repubblika Għarbija tal-Eġittu, mill-parti l-oħra, rigward l-adozzjoni ta’ rakkomandazzjoni dwar il-Prijoritajiet tas-Sħubija UE-Eġittu
            
               
         
         
            
               MEMORANDUM TA’ SPJEGAZZJONI
            
            
               1.KUNTEST TAL-PROPOSTA
            
            
               •Raġunijiet u għanijiet tal-proposta
            
            
               
                  Il-Politika Ewropea tal-Viċinat
                     1
                   riveduta tipprovdi qafas ġdid biex jiġu definiti relazzjonijiet bilaterali mas-sħab. Dawn ir-relazzjonijiet għandhom jinqabdu f’dokument politiku magħruf bħala “Prijoritajiet tas-Sħubija”. Dan id-dokument politiku jħejji s-sisien għar-relazzjoni ma’ pajjiż li fiha ż-żewġ partijiet jaqblu fuq sett limitat ta’ prijoritajiet immirati għas-snin li ġejjin.
               
               
                  Dan il-kunċett jimxi mal-Istrateġija Globali tal-UE għall-Politika Estera u ta' Sigurtà
                     2
                   l-ġdida ppreżentata mir-Rappreżentant Għoli tal-Unjoni għall-Affarijiet Barranin u l-Politika ta' Sigurtà f’Ġunju 2016. Hawn, l-istrumenti kollha għad-dispożizzjoni tal-UE jintużaw bl-iktar mod effiċjenti possibbli biex l-impatt u viżibilità tal-appoġġ tal-UE jiżdiedu.
               
               
                  Il-Prijoritajiet tas-Sħubija għandhom l-għan li jindirizzaw sfidi komuni li l-UE u l-Eġittu jaffaċċaw, li jippromwovu l-interessi komuni u li jiggarantixxu l-istabbiltà fit-tul fiż-żewġ naħat tal-Mediterran. Dawn huma ggwidati minn impenn komuni favur il-valuri universali tad-demokrazija, l-istat tad-dritt u r-rispett għad-drittijiet tal-bniedem.
               
               
                  Il-Prijoritajiet tas-Sħubija għandhom jgħinu biex il-popli fuq iż-żewġ naħat tal-Mediterran jilħqu l-aspirazzjonijiet tagħhom. B’mod partikolari, dawn għandhom jgħinu biex jiżguraw il-ġustizzja soċjali, opportunitajiet ta’ xogħol deċenti, il-prosperità ekonomika u kundizzjonijiet tal-għajxien imtejbin sostanzjalment. Billi jagħmlu hekk, se jikkonsolidaw l-istabbilta tal-Eġittu u tal-UE. It-tkabbir inklużiv, mirfud mill-innovazzjoni, u governanza effettiva u parteċipatorja, immexxija mill-istat tad-dritt, id-drittijiet tal-bniedem, u l-libertajiet fundamentali, huma aspetti ewlenin ta’ dawn l-għanijiet. Il-Prijoritajiet tas-Sħubija jieħdu kont ukoll tar-rwoli tal-UE u tal-Eġittu bħala atturi internazzjonali u għandhom l-għan li jżidu l-kooperazzjoni bilaterali u l-kooperazzjoni reġjonali u interreġjonali tagħhom.
               
               
                  F’Settembru tal-2015, l-UE u l-Eġittu ħadu sehem fis-Summit tan-NU li adotta l-Aġenda 2030 għall-Iżvilupp Sostenibbli, li fil-qalba tagħha għandha s-17-il Għan ta’ Żvilupp Sostenibbli. L-Aġenda 2030 tagħti qafas u viżjoni komuni għall-iżvilupp sostenibbli u l-qerda tal-faqar. Minħabba li din hija aġenda universali, l-adozzjoni tagħha tagħti bażi soda għal konverġenza tal-politiki ulterjuri fil-kuntest tas-Sħubija u l-prijoritajiet tagħha. L-“Istrateġija għal Żvilupp Sostenibbli – Viżjoni 2030” tal-Eġittu hija kontribut għall-implimentazzjoni ta’ din l-aġenda universali. L-UE qiegħda wkoll tagħmel passi għall-implimentazzjoni tal-Aġenda 2030 permezz tal-politiki interni u esterni tagħha. L-UE u l-Eġittu se jikkooperaw biex jiksbu l-għanijiet identifikati, fost l-oħrajn, fl-Aġenda 2030 tal-Iżvilupp.
               
               
                  Il-prijoritajiet kardinali li ġejjin se jiggwidaw is-sħubija mġedda:
               
            
            
               –L-ekonomija moderna sostenibbli u l-iżvilupp soċjali tal-Eġittu;
            
            
               –sħab fil-politika barranija;
            
            
               –tisħiħ tal-istabbiltà.
            
            
               •Konsistenza mad-dispożizzjonijiet eżistenti fil-qasam ta’ politika
            
            
               
                  Il-Prijoritajiet tas-Sħubija UE-Eġittu huma konsistenti mal-prijoritajiet u t-termini stipulati fil-qafas miftiehem skont il-Politika Ewropea tal-Viċinat riveduta. Dawn il-prijoritajiet huma l-istabbilizzazzjoni politika u ekonomika tal-viċinat, u l-istabilizzazzjoni tas-sigurtà tiegħu. Il-Prijoritajiet tas-Sħubija huma wkoll konsistenti mal-Ftehim ta' Assoċjazzjoni UE-Eġittu, li daħal fis-seħħ fl-2004
                     3
                  .
               
            
            
               •Konsistenza ma' politiki oħra tal-Unjoni
            
            
               
                  Il-Prijoritajiet tas-Sħubija UE-Eġittu proposti jirriflettu l-involviment dejjiemi tal-UE favur is-sħab Mediterranji tagħha. Madankollu, il-prijoritajiet huma wkoll allinjati għalkollox mal-Istrateġija Globali li ġiet adottata reċentement u l-appell tagħha għal approċċ integrat meta jiġu indirizzati l-kriżijiet. Din tħaddan fiha l-politiki umanitarji, ta’ żvilupp, tal-migrazzjoni, kummerċjali, tal-investiment, tal-infrastruttura, tal-edukazzjoni, tas-saħħa u tar-riċerka tal-UE.
               
               
                  Dan id-dokument iqis: 
               
            
            
               –il-promozzjoni tad-drittijiet tal-bniedem u l-governanza tajba; 
            
            
               –id-dimensjoni esterna tal-politiki dwar il-migrazzjoni tal-UE; 
            
         
         
            
               –fokus miżjud fuq il-kooperazzjoni internazzjonali biex jiġu miġġielda t-terroriżmu u l-estremiżmu vjolenti; u 
            
            
               –l-potenzjal tan-negozju li jiġġenera t-tkabbir ġust u x-xogħol deċenti.
            
            
               2.BAŻI ĠURIDIKA, SUSSIDJARJETÀ U PROPORZJONALITÀ
            
            
               •Bażi ġuridika
            
            
               
                  Din il-proposta hija bbażata fuq l-Artikolu 218(9) tat-Trattat dwar il-Funzjonament tal-Unjoni Ewropea (TFUE). Hija proposta għal Deċiżjoni tal-Kunsill tal-Unjoni Ewropea dwar pożizzjoni li għandha tittieħed fil-Kunsill ta' Assoċjazzjoni UE-Eġittu mwaqqaf mill-Ftehim Ewro-Mediterranju. Din il-pożizzjoni għandha tittieħed f’isem l-Unjoni Ewropea fir-rigward ta’ rakkomandazzjoni dwar l-adozzjoni tal-Prijoritajiet tas-Sħubija.
               
               
                  Il-Prijoritajiet tas-Sħubija għandhom jiġu adottati f’laqgħa tal-Kunsill ta’ Assoċjazzjoni UE-Eġittu fl-ewwel nofs tal-2017. Dan għandu jsir wara li l-Kunsill tal-Unjoni Ewropea jadotta l-pożizzjoni li għandha tittieħed fil-Kunsill ta' Assoċjazzjoni UE-Eġittu abbażi tal-Artikolu 218(9) tat-TFUE. Ladarba jiġu adottati, il-Prijoritajiet tas-Sħubija se jkunu qed jistabbilixxu l-bażi użata biex jiġu pprogrammati l-prijoritajiet għall-appoġġ tal-Unjoni skont ir-Regolament dwar l-Istrument Ewropew ta’ Viċinat. 
               
            
            
               •Sussidjarjetà (għall-kompetenza mhux esklużiva)
            
            
               
                  Minħabba li l-Prijoritajiet tas-Sħubija jikkonċernaw relazzjonijiet bejn l-UE u l-Eġittu, l-Istati Membri ma jistgħux jadottawhom fil-livell nazzjonali.
               
            
            
               •Proporzjonalità
            
            
               
                  Skont l-Artikolu 218(9) tat-TFUE, trid tiġi adottata pożizzjoni tal-Kunsill tal-UE qabel ma l-Prijoritajiet tas-Sħubija jkunu jistgħu jiġu adottati mill-Kunsill ta' Assoċjazzjoni UE-Eġittu.
               
            
            
               •Għażla tal-istrument
            
            
               
                  Il-Konklużjonijiet tal-Kunsill tal-14 ta’ Diċembru 2015 dwar ir-Rieżami tal-Politika Ewropea tal-Viċinat
                     4
                   ikkonfermaw “l-intenzjoni tal-Kunsill li jibda fażi ġdida ta’ djalogu mal-pajjiżi sħab fl-2016 li tista’ twassal biex jiġu stabbiliti prijoritajiet ġodda ta’ sħubija, fejn xieraq, iffukati fuq prijoritajiet u interessi maqbula konġuntament”.
               
               
                  Biex tali involviment iseħħ, l-impenji li ġejjin huma l-iktar strument xieraq: Memorandum ta’ Qbil ma kienx ikollu l-livell neċessarju ta’ approvazzjoni meħtieġ mill-“pjani ta' azzjoni jew dokumenti ekwivalenti oħra maqbula b'mod konġunt” li jissemmew
                     5
                   fl-Artikolu 3(2) tar-regolament dwar l-Istrument Ewropew tal-Viċinat bħala l-punti ta’ riferiment ewlenin biex jiġu stabbiliti l-prijoritajiet għall-appoġġ mill-Unjoni.
               
            
            
               3.RIŻULTATI TAL-EVALWAZZJONIJIET EX POST, TAL-KONSULTAZZJONIJIET MAL-PARTIJIET IKKONĊERNATI U TAL-VALUTAZZJONIJIET TAL-IMPATT
            
            
               •Evalwazzjonijiet ex post/kontrolli tal-idoneità tal-leġiżlazzjoni eżistenti
            
            
               
                  Mhux applikabbli.
               
            
            
               •Konsultazzjonijiet mal-partijiet ikkonċernati
            
            
               
                  Dawn it-testi ġew abbozzati wara li ġew ikkonsultati mill-qrib id-dipartimenti rilevanti tal-Kummissjoni u r-rappreżentanti tal-Istati Membri fil-Grupp ta’ Ħidma tal-Kunsill tal-UE dwar il-Magħreb/il-Maxreq, kif ukoll wara taħditiet mal-kontropartijiet Eġizzjani tagħhom.
               
               
                  Il-konsultazzjoni mal-partijiet ikkonċernati tas-soċjetà ċivili fil-Kajr u fi Brussell bdiet fi Frar 2016. Il-messaġġ ewlieni li wasal kien dwar il-ħtieġa li jkomplu jiġu promossi d-drittijiet tal-bniedem u r-rwol tas-soċjetà ċivili fil-proċess ta’ żvilupp politiku, soċjali u ekonomiku tal-Eġittu. Punt ewlieni ieħor kien dwar il-ħtieġa li l-garanziji dwar id-drittijiet tal-bniedem u l-libertajiet fundamentali stipulati fil-Kostituzzjoni Eġizzjana jissarrfu f’liġijiet. Dawn il-punti kollha tqiesu fit-test mehmuż.
               
               
                  Dawn il-konsultazzjonijiet imxew mal-orjentazzjonijiet inkwadrati fil-Politika Ewropea tal-Viċinat riveduta.
               
            
         
         
            
               •Ġbir u użu tal-kompetenzi
            
            
               
                  L-għarfien espert tematiku kien disponibbli internament, jew fil-kwartieri ġenerali tal-UE fi Brussell jew fid-Delegazzjoni tal-UE għall-Eġittu fil-Kajr.
               
            
            
               •Valutazzjoni tal-impatt
            
            
               
                  Mhux applikabbli.
               
            
            
               •Idoneità regolatorja u simplifikazzjoni
            
            
               
                  Mhux applikabbli.
               
            
            
               •Drittijiet fundamentali
            
            
               
                  Ebda konsegwenza fuq id-drittijiet fundamentali fl-Istati Membri tal-Unjoni Ewropea.
               
               
                  Huwa mistenni li l-konsegwenzi fuq id-drittijiet fundamentali fl-Eġittu jkunu pożittivi, meta wieħed iqis li l-impenji tal-Gvern Eġizzjan previsti fil-Prijoritajiet tas-Sħubija jinkludu, fost l-oħrajn, il-promozzjoni tad-demokrazija, il-libertajiet fundamentali u d-drittijiet tal-bniedem bħala drittijiet kostituzzjonali taċ-ċittadini kollha tiegħu, konformi mal-obbligi internazzjonali tiegħu. Min-naħa tagħha, l-UE impenjat ruħha li tipprovdi appoġġ lill-Eġittu biex dawn l-impenji jsarrafhom f’liġijiet. 
               
               
                  L-UE se tappoġġja u ssaħħaħ ukoll il-kapaċità tal-Eġittu li jipproteġi d-drittijiet tal-migranti u li jipprovdi protezzjoni lil dawk li jikkwalifikaw għaliha, konformi ma’ standards internazzjonali, kif ukoll l-isforzi tal-Eġittu biex jipproteġi gruppi emarġinati mill-impatti negattivi potenzjali tar-riformi ekonomiċi permezz ta’ xbieki ta’ sikurezza soċjali u l-protezzjoni soċjali. Barra minn hekk, l-UE u l-Eġittu se jkomplu jippromwovu l-iżvilupp rurali u urban, kif ukoll itejbu l-għoti ta’ servizzi bażiċi, b’enfasi fuq il-modernizzazzjoni tal-edukazzjoni (inkluż it-taħriġ tekniku u vokazzjonali) u s-sistemi tas-saħħa. Fost il-prinċipji tal-kooperazzjoni bejn l-UE u l-Eġittu hemm l-emanċipazzjoni l-għoti ta’ opportunità ta’ parteċipazzjoni taż-żgħażagħ u n-nisa fl-ekonomija u l-governanza.
               
               
                  L-UE u l-Eġittu jimpenjaw ruħhom li jaħdmu mas-soċjetà ċivili għall-kontribuzzjoni effettiva fil-proċess ta’ żvilupp ekonomiku, politiku u soċjali. Finalment, l-UE u l-Eġittu se japprofondixxu wkoll id-djalogu politiku tagħhom dwar id-demokrazija u d-drittijiet tal-bniedem.
               
            
            
               4.IMPLIKAZZJONI GĦALL-BAĠIT
            
            
               
                  Ebda implikazzjonijiet addizzjonali għall-baġit lil hinn minn dak li hu previst f’impenji internazzjonali preċedenti tal-UE. Kull implikazzjoni għall-baġit ulterjuri se tiġi ddefinita fi proposti separati, bħall-Qafas ta’ Appoġġ Uniku tal-Istrument Ewropew ta’ Viċinat 2017-2020.
               
            
            
               5.ELEMENTI OĦRA
            
            
               •Pjanijiet ta’ implimentazzjoni u arranġamenti dwar il-monitoraġġ, l-evalwazzjoni u r-rappurtar
            
            
               
                  L-implimentazzjoni tal-Prijoritajiet tas-Sħubija UE-Eġittu se tkun soġġetta għal monitoraġġ regolari fil-kuntest tal-mekkaniżmi ta’ rieżami u l-kooperazzjoni bilaterali bejn l-UE u l-Eġittu kif previst fil-Ftehim ta’ Assoċjazzjoni eżistenti.
               
            
            
               6.REFERENZI
            
            
               (a)Komunikazzjoni Konġunta lill-Parlament Ewropew, lill-Kunsill, lill-Kumitat Ekonomiku u Soċjali Ewropew u lill-Kumitat tar-Reġjuni; Rieżami tal-Politika Ewropea tal-Viċinat; JOIN(2015)050 final tat-18 ta’ Novembru 2015.
            
            
               (b)Ftehim Ewro-Mediterranju li jistabbilixxi Assoċjazzjoni bejn il-Komunitajiet Ewropej u l-Istati Membri tagħhom, mill-parti l-waħda, u r-Repubblika Għarbija tal-Eġittu, mill-parti l-oħra; ĠU L 304 , 30.9.2004
            
            
               (c)Konklużjonijiet tal-Kunsill dwar ir-Rieżami tal-Politika Ewropea tal-Viċinat tal-14 ta’ Diċembru 2015
            
         
         
            
               (d)Ir-Regolament UE 232/2014 tal-Parlament Ewropew u tal-Kunsill tal-11 ta' Marzu 2014 li jistabbilixxi Strument Ewropew tal-Viċinat; ĠU L77/27; 15.3.2014
            
            
               2017/0084 (NLE)
            
            
               Proposta Konġunta għal
            
            
               DEĊIŻJONI TAL-KUNSILL
            
            
               dwar il-pożizzjoni tal-Unjoni fil-Kunsill ta' Assoċjazzjoni stabbilit mill- 
                  Ftehim Ewro-Meditteranju li jistabbilixxi assoċjazzjoni bejn il-
                  Komunitajiet Ewropej u l-Istati Membri tagħhom, mill-parti l-waħda, u r-Repubblika Għarbija tal-Eġittu, mill-parti l-oħra, rigward l-adozzjoni ta’ rakkomandazzjoni dwar il-Prijoritajiet tas-Sħubija UE-Eġittu
            
            
               IL-KUNSILL TAL-UNJONI EWROPEA,
            
            
               Wara li kkunsidra t-Trattat dwar il-Funzjonament tal-Unjoni Ewropea, u b’mod partikolari l-Artikolu 217 flimkien mal-Artikolu 218(9) tiegħu,
            
            
               Wara li kkunsidra l-proposta konġunta tar-Rappreżentant Għoli tal-Unjoni għall-Affarijiet Barranin u l-Politika ta' Sigurtà u tal-Kummissjoni Ewropea,
            
            
               Billi:
            
            
               (1)Il-Ftehim Ewro-Mediterranju li jistabbilixxi Assoċjazzjoni bejn il-Komunitajiet Ewropej u l-Istati Membri tagħhom, mill-parti l-waħda, u r-Repubblika Għarbija tal-Eġittu, mill-parti l-oħra, ġie ffirmat fil-25 ta’ Ġunju 2001 u daħal fis-seħħ fl-1 ta’ Ġunju 2004
                  6
               .
            
            
               (2)Il-Komunikazzjoni Konġunta mir-Rappreżentant Għoli tal-Unjoni għall-Affarijiet Barranin u l-Politika ta’ Sigurtà u tal-Kummissjoni Ewropea tat-18 ta’ Novembru 2015 dwar ir-Rieżami tal-Politika Ewropea tal-Viċinat
                  7
                intlaqgħet tajjeb mill-Konklużjonijiet tal-Kunsill tal-14 ta’ Diċembru 2015, fejn, fost l-oħrajn, il-Kunsill ikkonferma l-intenzjoni li tinbeda fażi ġdida ta’ involviment mas-sħab fl-2016 li tista’ twassal biex jiġu stabbiliti prijoritajiet ġodda ta’ sħubija, fejn xieraq, iffokati fuq prijoritajiet u interessi miftiehma.
            
            
               (3)L-UE u l-Eġittu qablu li jikkonsolidaw is-sħubija tagħhom billi jaqblu dwar sett ta’ prijoritajiet għall-perjodu 2017-2020 bl-għan li jindirizzaw sfidi komuni li jaffaċċaw l-UE u l-Eġittu, li jippromwovu interessi konġunti u li jiggarantixxu l-istabbiltà fit-tul fiż-żewġ naħat tal-Mediterran.
            
            
               (4)Il-Prijoritajiet tas-Sħubija UE-Eġittu huma ggwidati minn impenn komuni favur il-valuri universali tad-demokrazija, l-istat tad-dritt u r-rispett għad-drittijiet tal-bniedem.
            
            
               (5)Il-pożizzjoni tal-Unjoni li għandha tittieħed fil-Kunsill ta’ Assoċjazzjoni dwar l-adozzjoni tar-rakkomandazzjoni dwar il-Prijoritajiet tas-Sħubija UE-Eġittu għandha tiġi adottata mill-Kunsill tal-Unjoni Ewropea.
            
            
               ADOTTA DIN ID-DEĊIŻJONI:
            
            
               Artikolu 1
            
            
               Il-pożizzjoni tal-Unjoni fil-Kunsill ta’ Assoċjazzjoni stabbilit bil-Ftehim Ewro-Mediterranju li jistabbilixxi Assoċjazzjoni bejn il-Komunitajiet Ewropej u l-Istati Membri tagħhom, mill-parti l-waħda, u r-Repubblika Għarbija tal-Eġittu, mill-parti l-oħra, fir-rigward tal-adozzjoni tal-Prijoritajiet tas-Sħubija UE-Eġittu għandu jkun ibbażat fuq l-abbozz ta’ rakkomandazzjoni tal-Kunsill ta’ Assoċjazzjoni anness ma’ din id-Deċiżjoni.
            
            
               Artikolu 2
            
            
               Din id-Deċiżjoni tidħol fis-seħħ fil-jum tal-adozzjoni tagħha.
            
            
               Magħmul fi Brussell,
            
         
         
            
               
                     Għall-Kunsill
               
               
                     Il-President
               
            
         
         
            
                  
                     (1)
                  Komunikazzjoni Konġunta lill-Parlament Ewropew, lill-Kunsill, lill-Kumitat Ekonomiku u Soċjali Ewropew u lill-Kumitat tar-Reġjuni; Rieżami tal-Politika Ewropea tal-Viċinat; JOIN(2015)050 final tat-18 ta’ Novembru 2015.
               
               
                  
                     (2)
                  “Viżjoni Kondiviża, Azzjoni Komuni: Ewropa Aktar b'Saħħitha. Strateġija Globali tal-UE għall-Politika Estera u ta' Sigurtà”.
               
               
                  
                     (3)
                  Ftehim Ewro-Mediterranju li jistabbilixxi Assoċjazzjoni bejn il-Komunitajiet Ewropej u l-Istati Membri tagħhom, mill-parti l-waħda, u r-Repubblika Għarbija tal-Eġittu, mill-parti l-oħra; OJ L 304, 30.9.2004.
               
               
                  
                     (4)
                  Konklużjonijiet tal-Kunsill dwar ir-Rieżami tal-Politika Ewropea tal-Viċinat tal-14 ta’ Diċembru 2015.
               
               
                  
                     (5)
                  Ir-Regolament UE 232/2014 tal-Parlament Ewropew u tal-Kunsill tal-11 ta' Marzu 2014 li jistabbilixxi Strument Ewropew tal-Viċinat; ĠU L77/27; 15.3.2014, pp. 27-43.
               
               
                  
                     (6)
                  Ftehim Ewro-Mediterranju li jistabbilixxi Assoċjazzjoni bejn il-Komunitajiet Ewropej u l-Istati Membri tagħhom, mill-parti l-waħda, u r-Repubblika Għarbija tal-Eġittu, mill-parti l-oħra; ĠU L 304 , 30.9.2004.
               
               
                  
                     (7)
                  Komunikazzjoni Konġunta lill-Parlament Ewropew, lill-Kunsill, lill-Kumitat Ekonomiku u Soċjali Ewropew u lill-Kumitat tar-Reġjuni; Rieżami tal-Politika Ewropea tal-Viċinat; JOIN/2015/050 final.
               
            
      
    ---documentbreak--- 
      
         
               IL-KUMMISSJONI EWROPEA
            Brussell, 21.4.2017
            JOIN(2017) 14 final
            ANNESS
            tal-
            Proposta Konġunta għalDEĊIŻJONI TAL-KUNSILL
            dwar il-pożizzjoni tal-Unjoni fil-Kunsill ta' Assoċjazzjoni stabbilit mill- Ftehim Ewro-Mediterranju li jistabbilixxi Assoċjazzjoni bejn il-Komunitajiet Ewropej u l-Istati Membri tagħhom, mill-parti l-waħda, u r-Repubblika Għarbija tal-Eġittu, mill-parti l-oħra, rigward l-adozzjoni ta’ rakkomandazzjoni dwar il-Prijoritajiet tas-Sħubija UE-Eġittu
            
               
         
         
            
               RAKKOMANDAZZJONI Nru 01/2017 TAS-SITT KUNSILL TA’ ASSOĊJAZZJONI UE-EĠITTU TA’ [JUM XAHAR SENA]
            
            
            
               Fuq qbil dwar il-Prijoritajiet tas-Sħubija UE-Eġittu 
            
            
            
               IL-KUNSILL TA' ASSOĊJAZZJONI UE-EĠITTU,
            
            
            
               Wara li kkunsidra l-Ftehim Ewro-Mediterranju li jistabbilixxi Assoċjazzjoni bejn il-Komunitajiet Ewropej u l-Istati Membri tagħhom, mill-parti l-waħda, u r-Repubblika Għarbija tal-Eġittu, mill-parti l-oħra, u b'mod partikolari l-Artikolu 76 tiegħu,
            
            
            
               Billi:
            
            
               (1)
                     Il-Ftehim Ewro-Mediterranju li jistabbilixxi Assoċjazzjoni bejn il-Komunitajiet Ewropej u l-Istati Membri tagħhom, mill-parti l-waħda, u r-Repubblika Għarbija tal-Eġittu, mill-parti l-oħra, ġie ffirmat fil-25 ta’ Ġunju 2001 u daħal fis-seħħ fl-1 ta’ Ġunju 2004;
            
            
               (2)
                     L-Artikolu 76 tal-Ftehim Ewro-Mediterranju jagħti s-setgħa lill-Kunsill ta’ Assoċjazzjoni li jieħu d-deċiżjonijiet xierqa, għall-finijiet li jintlaħqu l-għanijiet tal-Ftehim;
            
            
               (3)
                     Skont l-Artikolu 86 tal-Ftehim Ewro-Mediterranju, il-Partijiet għandhom jieħdu kull miżura ġenerali jew speċifika meħtieġa biex jissodisfaw l-obbligi tagħhom skont il-Ftehim u għandhom jaraw li jinkisbu l-għanijiet stipulati fil-Ftehim;
            
            
               (4)
                     Ir-rieżami tal-Politika Ewropea tal-Viċinat ippropona fażi ġdida ta’ involviment mas-sħab, li tippermetti sens akbar ta’ sjieda miż-żewġ naħat;
            
            
               (5)
                     L-UE u l-Eġittu qablu li jikkonsolidaw is-sħubija tagħhom billi jaqblu dwar sett ta’ prijoritajiet għall-perjodu 2017-2020 bl-għan li jindirizzaw sfidi komuni li jaffaċċaw l-UE u l-Eġittu, li jippromwovu interessi konġunti u li jiggarantixxu l-istabbiltà fit-tul fiż-żewġ naħat tal-Mediterran.
            
            
            
               IDDEĊIEDA KIF ĠEJ:
            
            
            
               Artikolu 1
            
            
               Il-Kunsill ta’ Assoċjazzjoni jirrakkomanda li l-Partijiet jimplimentaw il-Prijoritajiet tas-Sħubija UE-Eġittu kif stipulat fl-Anness.
            
         
         
            
               Artikolu 2
            
            
               Il-Prijoritajiet tas-Sħubija UE-Eġittu kif imsemmija fl-Artikolu 1 jieħdu post il-Pjan ta’ Azzjoni UE-Eġittu, li l-implimentazzjoni tiegħu kienet irrakkomandata bir-Rakkomandazzjoni Nru 1/2007 tal-Kunsill ta' Assoċjazzjoni tas-6 ta’ Marzu 2007.
            
            
               Artikolu 3
            
            
               Din id-Deċiżjoni tidħol fis-seħħ fil-jum tal-adozzjoni tagħha.
            
            
               Magħmul fi xx, [jum xahar sena].
            
            
               Għall-Kunsill ta' Assoċjazzjoni
            
            
               Il-President
            
            
               ***
            
            
               ANNESS
            
            
               Prijoritajiet tas-Sħubija UE-Eġittu
            
            
               Prijoritajiet tas-Sħubija UE-Eġittu 2017-2020
            
            
               
                  I. Introduzzjoni
               
               
                  Il-qafas ġenerali għar-relazzjonijiet bejn l-UE u l-Eġittu huwa stabbilit mill-Ftehim ta’ Assoċjazzjoni li ġie ffirmat fl-2001 u daħal fis-seħħ fl-2004. Filwaqt li l-elementi kollha tal-Ftehim ta’ Assoċjazzjoni għadhom fis-seħħ, dan id-dokument jistabbilixxi l-prijoritajiet stabbiliti b’mod konġunt mill-UE u l-Eġittu fid-dawl tal-Politika Ewropea tal-Viċinat riveduta li se jiggwidaw is-sħubija għat-tliet snin li ġejjin. 
               
               
                  Il-Prijoritajiet tas-Sħubija għandhom l-għan li jindirizzaw sfidi komuni li l-UE u l-Eġittu jaffaċċaw, li jippromwovu l-interessi konġunti u li jiggarantixxu l-istabbiltà fit-tul fiż-żewġ naħat tal-Mediterran. Il-Prijoritajiet tas-Sħubija huma ggwidati minn impenn komuni favur il-valuri universali tad-demokrazija, l-istat tad-dritt u r-rispett għad-drittijiet tal-bniedem. Huma għandhom l-għan ukoll li jsaħħu l-kooperazzjoni favur “L-Istrateġija għal Żvilupp Sostenibbli – Viżjoni 2030” tal-Eġittu. 
               
               
                  II. Prijoritajiet Proposti
               
               
                  Il-Prijoritajiet tas-Sħubija għandhom jikkontribwixxu biex jintlaħqu l-aspirazzjonijiet tan-nies fiż-żewġ naħat tal-Mediterran, partikolarment bl-iżgurar tal-ġustizzja soċjali, opportunitajiet tax-xogħol deċenti, il-prosperità ekonomika u kundizzjonijiet tal-għajxien imtejbin sostanzjalment, biex b’hekk l-istabbiltà tal-Eġittu u tal-UE tissaħħaħ. It-tkabbir inklużiv, mirfud mill-innovazzjoni, u governanza effettiva u parteċipatorja, immexxija mill-istat tad-dritt, id-drittijiet tal-bniedem, u l-libertajiet fundamentali, huma aspetti ewlenin ta’ dawn l-għanijiet. Il-prijoritajiet jieħdu kont ukoll tar-rwoli rispettivi tal-UE u tal-Eġittu bħala atturi internazzjonali u għandhom l-għan kemm li jżidu l-kooperazzjoni bilaterali kif ukoll il-kooperazzjoni reġjonali u interreġjonali tagħhom. Għaldaqstant, il-prijoritajiet kardinali li ġejjin se jiggwidaw is-sħubija mġedda:
               
               
                  1. L-Ekonomija Moderna Sostenibbli u l-Iżvilupp Soċjali tal-Eġittu
               
               
                  L-UE u l-Eġittu, bħala sħab ewlenin se jikkooperaw biex javvanzaw l-għanijiet soċjoekonomiċi stabbiliti fl-"Istrateġija għal Żvilupp Sostenibbli – Viżjoni 2030" bl-għan li jinbena Eġittu stabbli u prosperuż. 
               
               
                  a) Il-modernizzazzjoni ekonomika u l-intraprenditorija
               
               
                  L-Eġittu huwa impenjat li jikseb sostenibbiltà soċjoekonomika fit-tul permezz, fost l-oħrajn, il-ħolqien ta’ ambjent li jwassal iktar għat-tkabbir u l-ħolqien tax-xogħol inklużiv, partikolarment għaż-żgħażagħ u n-nisa, inkluż billi titħeġġeġ l-integrazzjoni tas-settur informali fl-ekonomija. Għas-sostenibbiltà ekonomika fit-tul, din se tinkludi miżuri li jistgħu jiġġeneraw spazju fiskali ikbar għal implimentazzjoni aħjar tal-istrateġija għal żvilupp sostenibbli, ir-riforma ulterjuri tas-sussidji u t-tassazzjoni, it-tisħiħ tar-rwol tas-settur privat u t-titjib tal-klima kummerċjali biex jiġi attirat iktar investiment barrani, inkluż permezz ta’ politika kummerċjali iktar miftuħa u kompetittiva, li jitgawdew bis-sħiħ il-benefiċċji tad-dividend diġitali u permezz ta’ appoġġ għal proġetti infrastrutturali ewlenin bħall-iżvilupp ta’ sistema tat-trasport effiċjenti. Barra minn hek, l-UE se tappoġġja l-isforzi tal-Eġittu favur riforma tal-amministrazzjoni pubblika u l-governanza tajba, inkluż permezz tal-użu ta’ statistiki ta’ kwalità għolja u billi titqies ir-revoluzzjoni diġitali u l-mudelli tan-negozju u tas-soċjetà relatati. 
               
            
         
         
            
               
                  L-Istrateġija għal Żvilupp Sostenibbli tal-Eġittu tagħti importanza kbira lill-impriżi żgħar u ta’ daqs medju (SMEs) u għal “Megaproġetti” bħall-Proġett ta’ Żvilupp tal-Kanal ta’ Suez, il-Proġett tat-Trijanglu tad-Deheb għar-Riżorsi Minerali fl-Eġittu ta’ Fuq u r-riklamazzjoni ta’ erba’ miljun ettaru għall-agrikoltura u l-urbanizzazzjoni, kif ukoll lill-Bank tal-Għarfien tal-Eġittu bħala kontributuri ewlenin għall-proċess ta’ żvilupp soċjoekonomiku fit-tul. Minħabba l-importanza tal-iżvilupp tal-SMEs għat-tkabbir inklużiv, dan is-settur se jkompli jkollu rwol ċentrali fil-kooperazzjoni tal-UE mal-Eġittu. L-UE se tikkunsidra wkoll modi li bihom jista’ jitkattar il-potenzjal għall-iżvilupp soċjoekonomiku tal-Proġett ta’ Żvilupp tal-Kanal ta’ Suez (Suez Canal Hub). Barra minn hekk, l-UE u l-Eġittu se jikkooperaw f’għadd ta’ setturi tar-riċerka u l-innovazzjoni u fl-avvanz tat-teknoloġiji u s-servizzi diġitali. F’dan il-kuntest, l-Eġittu u l-UE enfasizzaw l-interess tagħhom li jintensifikaw il-kooperazzjoni f'għadd ta’ attivitajiet rilevanti ta’ riċerka u edukazzjoni għolja, inkluż fil-qafas tal-Orizzont 2020 u Erasmus+.
               
               
                  Minħabba l-patrimonju imprezzabbli u divers tal-Eġittu, u l-kontribuzzjoni sinifikanti tas-settur kulturali (li t-turiżmu huwa marbut sew miegħu) għall-PDG, l-impjiegi, ir-riżervi tal-kambju tal-Eġittu u tas-soċjetà tiegħu b’mod iktar wiesa’, se titqiegħed enfasi partikolari fuq ir-rabta bejn il-kultura, il-patrimonju kulturali u l-iżvilupp ekonomiku lokali. 
               
               
                  b) Kummerċ u investiment
               
               
                  L-UE u l-Eġittu huma sħab kummerċjali importanti, impenjati li jsaħħu r-relazzjoni ta’ kummerċ u investiment eżistenti u li jiżguraw li d-dispożizzjonijiet kummerċjali tal-Ftehim ta’ Assoċjazzjoni UE-Eġittu li jistabbilixxu żona ta' kummerċ ħieles (FTA) jiġu implimentati b’mod li jippermettilha tilħaq il-potenzjal sħiħ tagħha. Filwaqt li l-UE fl-imgħoddi pproponiet l-idea ta’ inizjattiva ta’ Ftehim ta' Kummerċ Ħieles Approfondit u Komprensiv (DCFTA) biex tapprofondixxi u twessa' l-FTA eżistenti, l-UE u l-Eġittu se jidentifikaw ukoll flimkien approċċi adattati oħrajn biex isaħħu r-relazzjonijiet kummerċjali. 
               
               
                  c) Żvilupp soċjali u ġustizzja soċjali
               
               
                  L-Eġittu jtenni l-impenn tiegħu li jirriforma u jippromwovi l-iżvilupp soċjali u l-ġustizzja soċjali, li jindirizza l-isfidi soċjali u demografiċi li qiegħed jaffaċċa, u li jagħti spinta lir-riżorsi umani tal-pajjiż, li se javvanzaw l-iżvilupp ekonomiku u soċjali. F’dan ir-rigward, l-UE se tappoġġja l-isforzi tal-Eġittu biex jipproteġi l-gruppi emarġinati mill-impatti negattivi potenzjali tar-riformi ekonomiċi permezz ta’ xbieki ta’ sikurezza soċjali u protezzjoni soċjali. Barra minn hekk, l-UE u l-Eġittu se jkomplu jippromwovu l-iżvilupp rurali u urban, kif ukoll itejbu l-għoti ta’ servizzi bażiċi, b’enfasi fuq il-modernizzazzjoni tal-edukazzjoni (inkluż it-taħriġ tekniku u vokazzjonali) u s-sistemi tas-saħħa. L-UE se taqsam l-esperjenza tagħha fl-istabbiliment ta’ kopertura tal-kura tas-saħħa inklussiva u servizzi ta’ kura tas-saħħa mtejbin. 
               
               
                  d) Is-sigurtà tal-enerġija, l-ambjent, u l-azzjoni klimatika
               
               
                  L-UE u l-Eġittu se jikkooperaw fuq id-diversifikazzjoni tas-sorsi ta’ enerġija, filwaqt li jkun hemm aċċenn partikolari fuq is-sorsi ta' enerġija rinnovabbli, u fuq azzjonijiet tal-effiċjenza enerġetika. L-UE, fuq talba tal-gvern Eġizzjan, se tappoġġja l-isforzi tal-Eġittu biex jaġġorna l-istrateġija integrata tal-enerġija tiegħu li għandha l-għan li tilħaq il-ħtiġijiet tal-iżvilupp sostenibbli tal-pajjiż u li tnaqqas l-emissjonijiet tal-gassijiet serra. Barra minn hekk, l-iskoperta ta’ riżervi ta’ gass barra mill-kosta tal-Eġittu toħloq lok importanti għal sinerġiji bejn l-UE u l-Eġittu b’rabta ma’ sorsi ta' enerġija konvenzjonali, minħabba l-infrastrutturi ta’ likwefazzjoni li diġà hemm fl-Eġittu. Din tkun tippermetti ġenerazzjoni tal-enerġija iktar prevedibbli, xi ħaġa li taqdi l-interessi kemm tal-Eġittu – meta wieħed iqis il-ħtiġijiet ta’ konsum sinifikanti tal-pajjiż u l-potenzjal għall-ġenerazzjoni tad-dħul (inkluż għall-ambjent tan-negozju u l-iżvilupp soċjali) – u tal-UE, biex din tiddiversifika l-provvista tagħha. It-tisħiħ tad-djalogu dwar l-enerġija bejn l-UE u l-Eġittu se jikkontribwixxi għall-identifikazzjoni ta’ oqsma ewlenin ta’ kooperazzjoni (bħall-assistenza teknika biex jiġi stabbilit fus tal-enerġija reġjonali), ir-riċerka konġunta, il-qsim tal-esperjenza u l-aħjar prassi, it-trasferimenti tat-teknoloġija u l-promozzjoni ta’ kooperazzjoni sottoreġjonali (intra-Mediterranja), filwaqt li tiġi rikonoxxuta il-ħtieġa li jiġu ppreservati l-ekosistemi marini tal-Mediterran. 
               
               
                  L-UE u l-Eġittu se jikkooperaw fil-promozzjoni tal-azzjoni dwar il-klima u l-ambjent fil-kuntest tal-ksib tal-iżvilupp sostenibbli. Konformi mal-impenji tagħhom wara l-adozzjoni tal-Ftehim ta' Pariġi dwar il-Klima, l-UE se tappoġġja l-implimentazzjoni tal-Kontributi Maħsuba Determinati fil-Livell Nazzjonali fl-oqsma tal-mitigazzjoni u l-adattament. Barra minn hekk, l-UE u l-Eġittu se jikkooperaw biex jiksbu l-għanijiet identifikati, fost l-oħrajn, fl-Aġenda 2030 tal-Iżvilupp u l-Qafas ta’ Sendai għat-Tnaqqis tar-Riskju ta’ Diżastri. 
               
               
                  L-Eġittu u l-UE se jesploraw il-kooperazzjoni potenzjali f’oqsma bħall-ġestjoni sostenibbli tar-riżorsi, fosthom ir-riżorsi tal-ilma, il-konservazzjoni tal-bijodiversità, is-sanitazzjoni, il-ġestjoni tal-iskart solidu, inkluż it-tnaqqis tas-sustanzi niġġiesa industrijali u tas-sustanzi kimiċi niġġiesa, il-ġestjoni tal-iskart perikoluż, kif ukoll il-ġlieda kontra d-deżertifikazzjoni u d-degradazzjoni tal-art. L-Eġittu u l-UE qegħdin ukoll jesploraw l-opportunitajiet previsti fid-Dikjarazzjoni Ministerjali tal-Unjoni għall-Mediterran (UgħM) dwar l-Ekonomija Blu perezz ta’ faċilità PMI/TK
                     1
                  . Oqsma potenzjali għall-kooperazzjoni li qegħdin jiġu kkunsidrati jinkludu portijiet marittimi intelliġenti, raggruppamenti marittimi, ġestjoni integrata taż-żona kostali, u sajd marittimu.
               
               
                  2. Sħab fil-politika barranija 
               
               
                  L-UE u l-Eġittu għandhom interess komuni li jsaħħu l-kooperazzjoni fil-politika barranija fil-livelli bilaterali, reġjonali u internazzjonali. 
               
               
                  L-istabilizzazzjoni tal-viċinat komuni u lil hinn minnu
               
               
                  L-Eġittu għandu rwol x’jaqdi permezz tas-siġġu tiegħu fil-Kunsill tas-Sigurtà tan-Nazzjonijiet Uniti kif ukoll permezz tas-siġġu tiegħu fil-Kunsill tal-Paċi u s-Sigurtà tal-Unjoni Afrikana. L-Eġittu jospita wkoll il-kwartieri ġenerali tal-Lega tal-Istati Għarab (LAS), li magħha l-UE tixtieq li tfannad u twessa’ l-kooperazzjoni. L-Eġittu u l-UE se jfittxu li jkollhom kooperazzjoni ikbar bejniethom u fehim komuni dwar għadd ta’ kwistjonijiet, inkluż fl-isfera multilaterali. Is-sħubija bejn l-UE u l-Eġittu hija importanti għall-istabbiltà u l-prosperità tal-Mediterran, il-Lvant Nofsani, u l-Afrika. Il-kooperazzjoni bejn l-UE u l-Eġittu, inkluż f’fora reġjonali, se jkollha l-għan li tikkontribwixxi għar-riżoluzzjoni tal-kunflitti, għall-bini tal-paċi u li tindirizza sfidi politiċi u ekonomiċi f’dawn ir-reġjuni. Barra minn hekk, l-UE u l-Eġittu se jsaħħu l-iskambju ta’ informazzjoni dwar sfidi reġjonali u internazzjonali maġġuri li jaffettwaw iż-żewġ naħat. 
               
               
                  Kooperazzjoni fil-ġestjoni ta’ kriżijiet u l-assistenza umanitarja
               
               
                  L-UE u l-Eġittu se jintensifikaw il-kooperazzjoni u l-konsultazzjonijiet, u se jiskambjaw l-esperjenzi fil-ġestjoni u l-prevenzjoni ta’ kriżijiet, bilateralment u reġjonalment, biex jindirizzaw l-isfidi kumplessi għall-paċi, l-istabbiltà u l-iżvilupp li jinbtu mill-kunflitti u d-diżastri naturali, fil-viċinat komuni tagħhom u lil hinn minnu. 
               
               
                  3. It-tisħiħ tal-istabbiltà
               
               
                  L-istabbilizzazzjoni hija sfida komuni li l-UE u l-Eġittu qegħdin iħabbtu wiċċhom magħha. Biex din isseħħ, it-twaqqif ta’ stat modern u demokratiku li jibbenefika lil kulħadd b’mod ekwu huwa essenzjali. Id-drittijiet tal-bniedem – drittijiet ċivili, politiċi, ekonomiċi, soċjali u kulturali, kif misjuba fid-dritt internazzjonali dwar id-drittijiet tal-bniedem, it-Trattat dwar l-Unjoni Ewropea, u l-Kostituzzjoni Eġizzjana – huma valur komuni u l-ġebla tax-xewka ta’ stat demokratiku modern. L-Eġittu u l-UE għaldaqstant huma impenjati li jippromwovu d-demokrazija, il-libertajiet fundamentali u d-drittijiet tal-bniedem bħala drittijiet kostituzzjonali taċ-ċittadini kollha tagħhom, konformi mal-obbligi internazzjonali tagħhom. F’dan il-kuntest, l-UE se tappoġġja lill-Eġittu biex isarraf dawn id-drittijiet f’liġijiet. 
               
               
                  a) Stat modern u demokratiku 
               
               
                  L-Eġittu u l-UE huma impenjati li jiżguraw l-obbligu ta' rendikont, l-istat tad-dritt, ir-rispett sħiħ tad-drittijiet tal-bniedem u l-libertajiet fundamentali u li jirrispondi għad-domandi taċ-ċittadini tagħhom. L-UE se tappoġġja l-isforzi tal-Eġittu biex isaħħaħ il-kapaċità għal riforma effettiva tas-settur pubbliku tal-istituzzjonijiet statali, biex isaħħaħ il-kapaċità tal-istituzzjonijiet tal-infurzar tal-liġi biex jimplimentaw id-dmirijiet tagħhom biex jagħtu s-sigurtà lil kulħadd, kif ukoll biex jiżviluppa l-funzjonijiet kostituzzjonali tal-Parlament il-ġdid. Barra minn hekk, l-UE u l-Eġittu se jsaħħu l-kooperazzjoni biex is-settur tal-ġustizzja jiġi mmodernizzat u jiżdied l-aċċess għall-ġustizzja għaċ-ċittadini kollha permezz tal-għajnuna legali u t-twaqqif ta’ qrati speċjalizzati, biex tiġi riformata l-ġestjoni tal-finanzi pubbliċi u biex tiġi indirizzata l-korruzzjoni. L-UE u l-Eġittu se jikkunsidraw ukoll li jiżviluppaw il-kooperazzjoni ġudizzjarja dwar kwistjonijiet kriminali u ċivili. Il-kooperazzjoni parlamentari bejn l-UE u l-Eġittu, inkluż permezz ta’ skambji strutturati bejn il-kumitati u l-gruppi parlamentari, issaħħaħ il-koordinazzjoni u tippromwovi l-fehim reċiproku. L-UE se tappoġġja wkoll l-isforzi tal-Eġittu li jagħti s-setgħa lill-awtoritajiet lokali biex jippjanaw u jagħtu servizzi pubbliċi, kif ukoll biex jiżgura iktar l-ugwaljanza fl-opportunitajiet ekonomiċi, soċjali u politiċi u biex jippromwovi l-integrazzjoni soċjali għal kulħadd. 
               
            
         
         
            
               
                  b) Is-sigurtà u t-terroriżmu
               
               
                  Is-sigurtà hija għan komuni. It-terroriżmu, u l-estremiżmu vjolenti li jwassal għat-terroriżmu, huma theddida għan-nisġa soċjali tan-nazzjonijiet fiż-żewġ naħat tal-Mediterran. Huma theddida maġġuri għas-sigurtà u l-benesseri taċ-ċittadini tagħna. Il-ġlieda kontra dan it-theddid hija għan komuni għall-UE u l-Eġittu, li jistgħu jikkooperaw flimkien permezz ta’ approċċ komprensiv li se jindirizza l-għeruq tat-terroriżmu filwaqt li jingħata r-rispett dovut lid-drittijiet tal-bniedem u l-libertajiet fundamentali, sabiex jiġġieldu u jipprevjenu r-radikalizzazzjoni u jippromwovu l-iżvilupp soċjoekonomiku b’suċċess. L-UE u l-Eġittu jibqgħu impenjati li jikkooperaw fil-ġlieda kontra l-estremiżmu u kull forma oħra ta’ diskriminazzjoni, inkluża l-Iżlamofobija u l-ksenofobija. 
               
               
                  Oqsma oħra ta’ kooperazzjoni jinkludu, fost l-oħrajn, it-tisħiħ tas-sigurtà tal-avjazzjoni u s-sigurtà protettiva, kif ukoll tal-kapaċità biex tiġi miġġielda l-kriminalità organizzata transnazzjonali bħall-faċilitazzjoni ta' immigrazzjoni irregolari, it-traffikar ta' bnedmin, il-kummerċ tad-drogi illegali u l-ħasil tal-flus.
               
               
                  Iż-żewġ partijiet jaqblu li jsaħħu l-kooperazzjoni tagħhom fil-qasam tal-implimentazzjoni tal-Programm ta’ Azzjoni tan-Nazzjonijiet Uniti għall-Ġlieda kontra l-Kummerċ Illeċitu tal-Armi Ħfief u ta’ Kalibru Żgħir, inkluż permezz tal-iskambju tal-esperjenzi, it-taħriġ u attivitajiet oħra ta’ bini ta' kapaċità. 
               
               
                  c) Il-ġestjoni tal-flussi migratorji għall-benefiċċju reċiproku
               
               
                  Id-dikjarazzjoni politika tas-Summit tal-Belt Valletta u l-Pjan ta’ Azzjoni Konġunt tal-Belt Valletta se jipprovdu l-kuntest ewlieni għall-kooperazzjoni bejn l-UE u l-Eġittu fil-qasam tal-migrazzjoni. L-UE se tappoġġja l-isforzi tal-gvern Eġizzjan biex isaħħaħ il-qafas tiegħu għall-governanza tal-migrazzjoni, li jinkludi elementi ta’ riforma leġiżlattiva u strateġiji għall-ġestjoni tal-migrazzjoni. L-UE se tappoġġja l-isforzi tal-Eġittu biex jipprevjeni u jiġġieled il-migrazzjoni irregolari u t-traffikar tal-bnedmin, fosthom l-identifikazzjoni tal-vittmi tat-traffikar u l-għajnuna għalihom. Se taħdem ukoll biex tappoġġja u ssaħħaħ il-kapaċità tal-Eġittu li jħares id-drittijiet tal-migranti u li jagħti protezzjoni lil dawk li jikkwalifikaw għaliha, skont l-istandards internazzjonali. L-UE u l-Eġittu se jesploraw il-kooperazzjoni dwar ir-ritorn volontarju tal-migranti irregolari lejn il-pajjiż tal-oriġini tagħhom biex jiżguraw li globalment, il-migrazzjoni tiġi ġestita b’mod legali. Din se timxi id f’id mal-kooperazzjoni biex jiġu indirizzati l-għeruq tal-migrazzjoni irregolari, b’mod partikolari n-nuqqas ta’ żvilupp, il-faqar, u l-qgħad.
               
               
                  Il-mobilità tal-persuni tista’ tikkontribwixxi għall-iżvilupp tal-ħiliet u l-għarfien li min-naħa tagħhom jistgħu jikkontribwixxu għall-iżvilupp tal-Eġittu. Din tista’ twassal biex jinħolqu konnessjonijijiet bejn forzi tax-xogħol b’ħiliet speċjalizzati fl-UE u l-Eġittu. L-UE u l-Eġittu huma impenjati favur il-ħarsien sħiħ tad-drittijiet tal-migranti. 
               
               
                  III. Il-prinċipji ta' kooperazzjoni 
               
               
                  Il-promozzjoni tal-fattur uman u l-kuntatti bejn il-persuni se jsaħħu r-rabtiet, u b’hekk jikkonsolidaw is-sħubija, bejn l-UE u l-Eġittu. Ir-responsabbiltà reċiproka u l-obbligu ta’ rendikont, lejn in-nies Ewropej u Eġizzjani huma aspett essenzjali tal-Prijoritajiet tas-Sħubija. 
               
               
                  Kwistjonijiet ta’ interess komuni għandhom ukoll jiġu indirizzati permezz ta’ kooperazzjoni reġjonali u sottoreġjonali (kooperazzjoni Nofsinhar-Nofsinhar) isħaħ. F’dan ir-rigward, l-UE u l-Eġittu se jaħdmu flimkien fil-qafas tal-UgħM u permezz tal-Fondazzjoni Anna Lindh, partikolarment dwar id-djalogu bejn il-kulturi.
               
               
                  L-esperjenza turi li l-kultura tad-djalogu hija għodda siewja biex jiġi żviluppat ir-rispett reċiproku. L-approfondiment tad-djalogu politiku dwar id-demokrazija u d-drittijiet tal-bniedem, u ż-żamma tal-aspetti tekniċi li jsaħħuh se jkunu essenzjali. Id-djalogu se jagħti wkoll il-mezzi biex is-sħubija tiġi sostanzjata u biex naraw il-qagħda tal-fond u l-kisbiet tagħha. 
               
               
                  Konformi mal-prijoritajiet tal-gvern Eġizzjan, enfasi fuq iż-żgħażagħ – li fuqhom tiddependi l-istabbiltà fit-tul tas-soċjetajiet tagħna – u fuq in-nisa – essenzjali għall-progress fi kwalunkwe soċjetà – se tiġi integrata fil-Prijoritajiet tas-Sħubija. Wieħed mill-objettivi ewlenin huwa li dawn jiġu emanċipati u jiġu mgħammra bl-għodod legali u prattiċi biex ikunu jistgħu jaqdu r-rwol dovut tagħhom fis-soċjetà permezz tas-sehem attiv tagħhom fl-ekonomija u l-governanza ta’ pajjiżhom. L-UE se tkompli taqsam l-esperjenza tagħha tal-ġlieda kontra d-diskriminazzjoni fil-konfront tan-nisa u l-promozzjoni tal-ugwaljanza bejn in-nisa u l-irġiel, kif ukoll fil-promozzjoni tal-inklużjoni u l-għoti ta’ opportunitajiet għaż-żgħażagħ.
               
               
                  L-UE u l-Eġittu jaqblu li s-soċjetà ċivili hija kontributur importanti u qawwi għall-implimentazzjoni tal-prijoritajiet tas-sħubija tagħhom u għall-governanza trasparenti u parteċipatorja, u li tista’ tappoġġja l-proċess ta’ żvilupp sostenibbli li għaddej bħalissa fl-Eġittu. Huma se jaħdmu mas-soċjetà ċivili biex jikkontribwixxu b’mod effettiv fil-proċess ta’ żvilupp ekonomiku, politiku, u soċjali, f'konformità mal-Kostituzzjoni Eġizzjana u l-leġiżlazzjoni nazzjonali rispettiva.
               
               
                  IV. Konklużjoni
               
               
                  Fl-ispirtu tas-sjieda konġunta, l-UE u l-Eġittu ddefinew il-Prijoritajiet tas-Sħubija flimkien, u se jiżviluppaw mekkaniżmu ta' evalwazzjoni u monitoraġġ miftiehem. Huwa previst ukoll rieżami ta' nofs it-terminu biex jevalwa l-impatt tal-Prijoritajiet tas-Sħubija. Konformi mal-approċċ iffukat tal-Prijoritajiet tas-Sħubija, l-UE u l-Eġittu flimkien se jirrazzjonalizzaw l-implimentazzjoni tal-Ftehim ta' Assoċjazzjoni għall-interessi reċiproċi tagħhom. Il-Kumitat ta’ Assoċjazzjoni u l-Kunsill ta' Assoċjazzjoni se jibqgħu l-korpi ewlenin li se jwettqu l-valutazzjoni kumplessiva tal-implimentazzjoni tal-Prijoritajiet tas-Sħubija fuq bażi annwali. 
               
            
         
         
            
                  
                     (1)
                  Faċilità għad-Djalogu ta' Politika Reġjonali dwar il-Politika Marittima Integrata/it-Tibdil fil-Klima